ועדת הכלכלה, כנסת 15, פרוטוקול מספר 195, 2000-10-03 09:30

אברהם פורז: אנחנו עוסקים בהצעת חוק לתיקון פקודת מס הכנסה (תיקון מס' 122) (חישוב נפרד לבני זוג שמקור הכנסתם אחד), התשנ"ט1999-.

אברהם פורז: בישיבה הקודמת הוצגו גם על ידי וגם על-ידי מר דוקלר כמה נושאים של ביטול פטורים והישיבה להיום זומנה על-מנת לשמוע תגובות של גורמים שיש להם רצון לומר משהו בקשר לכוונתנו לבטל מספר פטורים.

אברהם פורז: מס הכנסה היה צריך להביא את העלויות של הפטורים וגם לעזור לנו בניסוחים.

אברהם פורז: אנחנו דיברנו כאן על האפשרות של מי שיש לו נכות של עד שנה ונגמרת במשך השנה, הוא לא יהיה זכאי על התקופה הזאת לפטור ממס כמו נכה אלא הוא ישלם עבור הכנסתו כמו כל אדם אחר.

דורון יהודה: יש לי בעיה וכאן אני רוצה להבחין בין שני הדברים שכרגע אתה ציינת.

דורון יהודה: הדבר שלי מפריע הוא אם יש מישהו שקיבל גידול סרטני ועובר באותה תקופה טיפולים כימותרפיים וכולי, ובתקופה הזאת יש לו הוצאות שאין לאדם רגיל ואל לנו לדעת איזה דברים אותם אנשים עוברים.

דורון יהודה: באותה תקופה אותו אדם קיבל פטור ממס הכנסה ואנחנו היום נבוא ונבטל לאותם אנשים שהמוגבלות שלהם ברורה לכל, שהיא מוגבלות מאוד קשה בתקופות האלה, שההוצאות שלהן עצומות ויש כאלה שאני יודע שאפילו מוכרים נכסים על-מנת לעבור ניתוחים מיוחדים, לעבור טיפולים מיוחדים ולנסות להציל את חייהם.

דוד גליקסברג: שתי הערות בקשר לנכים.

דוד גליקסברג: הוויכוח כאן בעצם למה הנכים מקבלים פטור.

דוד גליקסברג: אתם הצגתם את זה, כך זה עלה בדיון, לעודד את הנכים לצאת לעבודה.

דוד גליקסברג: יש נכים מאה אחוז שלעולם לא יוכלו לצאת לעבוד וזה הוויכוח הגדול.

דוד גליקסברג: הרעיון במתן הטבות מס לנכים זה פשוט יישום עקרון היכולת לשלם.

דוד גליקסברג: אדם בריא, כשלוקחים כמה הכנסה פנויה הוא צריך אחרי מילוי כל הצרכים שלו, כשמשווים אותו לאדם נכה, אתה לא יכול להפיל עליו את אותן אמות מידה.

דוד גליקסברג: אדם שחלק מהשנה, השאלה עד כמה עקרון היכולת לשלם בעניין הזה.

דוד גליקסברג: זאת אומרת, זה לא כמה אני מסבסד נכים אלא זה חלק ממבנה מס נורמטיבי.

דוד גליקסברג: דהיינו, לא רוצים לעודד נכים, לא רוצים לעשות להם שום דבר אלא רוצים להחיל עליהם את אותן אמות המידה.

דוד גליקסברג: לפי השיטה הזאת הדיונים נראים לגמרי אחרת.

דוד גליקסברג: בפועל זה מה שקורה, כי נכה למשל של מאה אחוז שלא יכול לעבוד, אל תיתן לו פטור כי לעולם לא תוכל לשלוח אותו לעבודה.

דוד גליקסברג: אתה לא נותן לו פטור כדי לשלוח אותו לעבודה.

דוד גליקסברג: לגבי הפטור של מי ששוכב עם גבס.

דוד גליקסברג: אני חושב שאתה מבלבל בין שני דברים: יש לנו את סעיף 9.5, ועל זה מדובר כאן, ויש סעיף אחר, 9.7(א) לפקודת מס הכנסה שנותן פיצויים בגין נזק.

אברהם פורז: אני מודה לך על הערתך.

אברהם פורז: אנחנו נזמין לישיבה הבאה את אנשי הביטוח הלאומי שתתקיים בהקדם.

אברהם פורז: כאמור, נזמין את אנשי הביטוח הלאומי ואנשי משרד הבריאות כי אולי גם להם יש משהו לומר בעניין הזה.

אברהם פורז: יש כאן הצעה לבטל את הפטור או את המס המופחת על ייצור פטנט שהיום הוא ארבעים אחוז ולהביא אותו לשיעורי מס רגילים.

אברהם פורז: אני מבין שבעניין הזה אין מחלוקת.

אברהם פורז: אף אחד לא בא להגן על זה ואני מבקש מכם לנסח את הסעיף.

אברהם פורז: אני מבקש מכם לנסח לנו את הסעיף לגבי הפטנטים.

איתן צחור: עצם מיסוי המוניטין, משמעותו חד וחלק הפרת הטיפ טיפה ניסיון לאזן בין שכירים לעצמאים.

איתן צחור: לשכיר יש את הפטור שדוד דיבר עליו קודם בעניין ה9.7-, כאשר פיצויי פיטורים פטורים ממס.

איתן צחור: מה שנעשה פה בעצם דווקא עם העצמאים, עצם העובדה – וכבוד היושב-ראש ידוע בכנסת כמגן בהא הידיעה על העצמאים – שהכריכה של חישוב משותף וחישוב נפרד, עם הביטול שיש לעצמאים בכל פקודת מס הכנסה, זה ערבוב של מין בשאינו מינו וחייבים בכלל לא להעלות את זה כאן על סדר היום ולא בהקשר הזה.

דוד גליקסברג: אני אומר שצריך להשוות בין עצמאים לשכירים בלי קשר לדיון כאן.

דוד גליקסברג: מוניטין צריך להיות ממוסה במס מלא, בניגוד למה שאיתן אומר, וצריך להיות מוכר כהוצאה.

דוד גליקסברג: צריך לזכור שנורא קל להוריד את זה ל25- אחוזים אבל תבינו שזה לא מוכר כהוצאה.

דוד גליקסברג: זה הנכס היחיד שלא מוכר כהוצאה.

חיים דוקלר: נושא נוסף שהוא גם כן בשם ההגיון זה הנושא של 190(א)(2) שכאשר נישום מבקש הקטנת מקדמות ומסתבר שהקטנת המקדמות לא מוצדקת, שלקיחת המס לפי הדוח 190(א)(2) לא תיקח בחשבון תשלומים שהוא שילם לבעל שליטה בדקה התשעים.

גלי עציון: ישבתי כאן, לצערי או לשמחתי, וצפיתי בעבודת המחוקק בכמה וכמה ועדות, ראיתי איך עברו חוקים הרבה יותר בעייתיים עם בעיות מימון הרבה יותר גדולות ולא ראיתי את הדיונים הגדולים האלה, וכאן זה באמת משהו שהוא בסיסי ביותר.

גלי עציון: אני חושבת שהדיון כאן פשוטה סוטה מהעניין.

גלי עציון: התיקון הזה צריך לעבור ואחר-כך כל הדיונים האלה בכל התיקונים שלכל אחד מהם יש את הטיעונים בעד ונגד ובכל אחד מהם צריך לקיים ישיבה בפני עצמו של ועדת הכלכלה ובכל הכבוד הם לא קשורים לעניין הספציפי הזה.

אברהם פורז: בתום הישיבה אנחנו נצלם את המסמך הזה ובישיבה הבאה נשמע עוד הערות ונביא את זה לקריאה שנייה ושלישית עם תיקונים כאלה ותיקונים אחרים.

אברהם פורז: אני מודה לכם.